REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/264-21

22. jun 2021. godine

B e o g r a d

Z A P I S N I K

ČETVRTE SEDNICE ODBORA ZA PRAVA DETETA

ODRŽANE 21. JUNA 2021. GODINE

Čas održavanja sednice Odbora je pomeren, odnosno umesto u 13,00 časova sednica Odbora je održana u 10,00 časova.

Sednica je počela u 10,10 časova.

Sednicom je predsedavao Ivica Dačić, predsednik Narodne skupštine i predsednik Odbora za prava deteta.

Sednici su prisustvovali članovi Odbora: Radovan Tvrdišić, potpredsednik Narodne skupštine, Jelena Mijatović, zamenik predsednika Odbora, Jelena Obradović, Nataša Ivanović, Milija Miletić, Milanka Jevtović Vukojičić i Milijana Sakić.

Sednici su prisustvovali zamenici odsutnih članova Odbora: Vesna Stambolić (Nikola Lazić, član), Rajka Matović (Misala Pramenković, član), dr Vesna Ivković (prof. dr Aleksandra Pavlović Marković, član), Branimir Jovanović (Danijela Veljović, član) i Hadži Milorad Stošić (Jelisaveta Veljković, član).

Sednici Odbora nisu prisustvovali: dr Vladimir Orlić, Elvira Kovač, Stefan Krkobabić, akademik Muamer Zukorlić i Marija Jevđić, potpredsednici Narodne skupštine, kao ni sledeći članovi Odbora: Dubravka Filipovski, Ilija Životić, Rozalija Ekres, Zagorka Aleksić i Mirsad Hodžić, niti njihovi zamenici.

Sednici je prisustvovala predstavnik Ministarstva za brigu o porodici i demografiju, Aleksandra Čamagić, v.d. pomoćnika ministra za brigu o porodici i demografiju.

Predsednik Odbora je na početku sednice, shodno članu 72. stav 2. Poslovnika Narodne skupštine, obrazložio postupak da je sednicu Odbora sazvao u roku kraćem od predviđenog, zbog ranije zakazanih i neodložnih obaveza koje je imao.

Na predlog predsednika Odbora, jednoglasno (13 glasova „za“) je usvojen sledeći:

D n e v n i r e d:

 1. Razmatranje Predloga zakona o izmenama i dopunama Zakona o finansijskoj podršci porodici sa decom, koji je podnela Vlada (broj 011-977/21 od 4. juna 2021. godine), u načelu;

1. R a z n o.

Pre prelaska na rad po utvrđenom dnevnom redu, Odbor je jednoglasno (13 glasova „za“) i bez primedbi usvojio zapisnik Treće sednice Odbora, održane 27. maja 2021. godine.

**Prva tačka dnevnog reda -** Razmatranje Predloga zakona o izmenama i dopunama Zakona o finansijskoj podršci porodici sa decom, koji je podnela Vlada (broj 011-977/21 od 4. juna 2021. godine), u načelu.

U diskusiji su učestvovali članovi i zamenici članova Odbora: Ivica Dačić, predsednik Odbora, Milija Miletić, Milanka Jevtović Vukojičić**,** Milijana SakićiVesna Stambolić**,** kao i Aleksandra Čamagić, v.d. pomoćnika ministra za brigu o porodici i demografiju.

Pre prelaska na rad po utvrđenom dnevnom redu, predsednik Odbora je obavestio prisutne da je Vlada Republike Srbije, 4. juna 2021. godine, podnela Narodnoj skupštini Predlog zakona o izmenama i dopunama Zakona o finansijskoj podršci porodici sa decom i da Odbor za prava deteta na ovoj sednici razmatra Predlog zakona, u načelu, kao zainteresovani Odbor, s aspekta zaštite prava deteta.

Uvodno predstavljanje, odnosno iznošenje uvodnih informacija o Predlogu zakona, podnela je Aleksandra Čamagić, v.d. pomoćnika ministra za brigu o porodici i demografiju.

Na samom početku izlaganja Aleksandra Čamagić, v.d. pomoćnika ministra za brigu o porodici i demografiju, je izrazila nadu da će poput Vlade Republike Srbije i Narodna skupština Republike Srbije prepoznati potrebu da se postojeći Zakon o finansijskoj podršci porodici sa decom predloženim izmenama dodatno unapredi. Posebno je naglasila da su izdvojena značajna finansijska sredstva kako bi briga o porodicama sa decom bila na još većem nivou, naglašavajući da su izdvajanja po ovom Zakonu na godišnjem nivou oko 65 milijardi dinara, te da će predložene izmene zahtevati još dodatnih približno 1 milijardu i 700 miliona dinara, na godišnjem nivou. Govoreći o unapređenjima koja su predviđena ovim Predlogom zakona, istakla je činjenicu da žene tokom porodiljskog odsustva neće više moći da dobijaju iznos niži od minimalca, što je kako je istakla, prethodnim zakonom bilo moguće, objašnjavajući da je do sada ženama porodiljama bilo potrebno da imaju najmanje uplaćenih šest minimalnih zarada u prethodnih 18 meseci, kako bi ostvarile pravo na minimalnu zaradu, što je kako je rekla bio problem za većinu njih, te da se sada predloženim izmenama to menja, ističući da žene koje budu makar jedan radni dan imale u periodu od 18 meseci će moći da ostvare pravo na minimalnu zaradu. Takođe, osvrnula se i na drugu veoma važnu izmenu, koja je predviđena, a tiče se majki dece sa invaliditetom koje do sada nisu mogle da ostvare istovremeno dva prava (pravo koje iz Zakona o finansijskoj podršci porodici sa decom proističe i pravo na ostvarivanje tuđe nege), iz razloga što do sada nije bila predviđena mogućnost da se kumulativno ostvaruju prava, što se sada ispravlja na taj način što će majke dece sa invaliditetom moći da ostvaruju naknade predviđene ovim zakonom, kao i tuđu negu i pomoć deteta, dok će žene koje imaju bolesno dete, imati pravo na naknadu predviđenu Zakonom o finansijskoj podršci porodici sa decom i to do detetove pete godine. Pored navedenog, naglašeno je i da se još jedna značajna promena očekuje, a tiče se mama poljoprivrednica koje su do sada bile u drugačijem položaju od ostalih zaposlenih mama, jer je njima obračunski period bio 24 meseca, ali su one ovim izmenama izjednačene sa svim ostalim mamama, tako da je obračunski period za njihovu naknadu takođe 18 meseci, kao i kod ostalih. Pored toga, rečeno je i da se novim izmenama predviđa da mame koje imaju nadprosečno visoke zarade, a koje su do sada ostvarivale pravo u iznosu od maksimalno tri prosečne zarade, imaju sada pravo na naknadu u visini od pet prosečnih zarada. Naime, osvrnula se i na izmene u delu koji se odnosi na imunizaciju dece, objašnjavajući da će pravo po ovom Zakonu moći da ostvare roditelji čija su deca uredno vakcinisana. Takođe je informisala Odbor da se očekuje da Vlada, kao predlagač zakona, podnese amandaman na Predlog zakona, po kojem će pravo na dečiji dodatak imati i deca koja idu u srednje verske škole svih verskih zajednica, koje su registrovane u skladu sa zakonom. Pored ostalog, objašnjeno je da roditeljski dodatak ostaje u istom iznosu u kome je bio (sa napomenom da je značajno povećan u odnosu na onaj koji je bio do 2018. godine), što znači da za prvo dete ostaje iznos od 100.000 dinara, za drugo 240.000 dinara, za treće deset godina po 12.000 dinara, dok za četvrto dete iznosi deset godina po 18.000 dinara. Na kraju iznošenja uvodnih informacija o Predlogu zakona, poverenik Vlade je izrazila zadovoljstvo što su sve predviđene izmene i dopune zakona o finansijskoj podršci porodici sa decom izrazito pozitivne, uz napomenu da su sredstva potrebna za svaku izmenu velika, ali da će se i dalje raditi na unapređivanju ovog zakona, koji će se još dodatno menjati, u skladu sa mogućnostima i raspoloživim sredstvima.

 Predsednik Odbora je, pre nego što je otvorio načelni pretres, istakao važnost što se na ovoj sednici Odbora razmatra Predlog zakona o izmenama i dopunama zakona o finansijskoj podršci porodici sa decom koji treba da poboljša materijalni položaj zaposlenih i drugih radno angažovanih porodilja, kao i materijalni položaj žena koje su poljoprivredni osiguranici u periodu po rođenju deteta. Takođe je pozdravio predložene izmene i dopune kojima se uvodi mogućnost da korisnici naknade zarade za vreme odsustva sa rada radi posebne nege deteta i ostalih naknada po osnovu posebne nege deteta, koriste i pravo na dodatak za pomoć i negu drugog lica i naglasio značaj što se predloženim izmenama i dopunama uvodi donji limit naknade zarade, odnosno naknade plate za vreme porodiljskog odsustva u visini minimalne zarade, kao i to što će se, u postupku ostvarivanja prava, precizirati prava na roditeljski i dečiji dodatak.

Tokom diskusije članovi i zamenici članova Odbora su pohvali predložene izmene i dopune Zakona o finansijskoj podršci porodicama sa decom, prepoznajući ih kao dodatni mehanizam populacione politike, imajući u vidu da je Republika Srbija zadnji put 1957. godine prošlog veka imala prirodni priraštaj koji je obezbeđivao prostu reprodukciju i da po prosečnoj starosti stanovništva Republika Srbija spada u zemlje sa najstarijom populacijom. Tokom diskusije, od strane članova Odbora, izneto je zapažanje da se u Srbiji pitanju demografije posebno poklanja pažnja od 2014. godine i da je prof. dr Slavica Đukić Dejanović, kao nakadašnja ministarka bez portfelja zadužena za demografiju i populacionu politiku, napravila značajne korake i doprinela da izvorni Zakon o finansijskoj podršci porodici sa decom bude predstavljan i donet 2018. godine. Između ostalog, u diskusiji je istaknut značaj koji naša zemlja pridaje natalitetu, pronatalitetnoj politici i većem rađanju, a koji se ogleda u činjenici da sada postoji posebno Ministarstvo za brigu o porodici i demografiju, kao i da je pitanje rađanja strateško pitanje države.

Takođe, tokom diskusije je, od strane članova Odbora, pozdravljeno što se sistematično pratila realizacija donetog Zakona o finansijskoj podršci porodici sa decom iz 2018. godine, na osnovu čega su uočene izvesne manjkavosti i poteškoće koje se sada predloženim izmenama prevazilaze i rešavaju. S tim u vezi, članovi Odbora su, kao posebno pozitivnu izmenu, prepoznali novinu kojom se predviđa da i nezaposlene majke imaju pravo na novčanu naknadu sa tržišta rada, kao i da ostvaruju pravo na posebnu negu deteta, ako imaju decu sa posebnim potrebama.

U svetlu predloženih izmena i dopuna, a govoreći o potrebi i značaju brige o porodici i pitanjima demografije, pomenute su i manje sredine, poput opština na jugoistoku Republike Srbije (npr: opština Svrljig) kao i iznalaženje načinima kako bi se dodatno pomoglo takvim sredinama. Shodno tome, pozdravljeno je što će predložene izmene i dopune zakona imati pozitivan uticaj i na žene koje su poljoprivredni osiguranici, koje žive na selu, u manjim sredine i u područjima u našoj zemlji gde se teško živi. Pored navedenog, iznet je predlogom da se u narednom periodu, kada se ostvare mogućnosti i obezbede dodatna sredstva, stavi veći akcenat na seoska područja kroz dodatna finansijska izdvajanja koja bi za približno 15% ili 20% bila uvećana za sve porodilje i decu koja se rode u seoskim područjima.

 U toku diskusije članovi i zamenici članova su skrenuli pažnju na probleme i specifičnost porodica koje imaju mentalno nedovoljno razvijenu decu i uočili potrebu dodatne podrške, ne samo u najranijem periodu razvoja te dece, nego i tokom njihovog čitavog života, iz razloga što je ta kategorija dece uglavnom nesamostalna i nedovoljno sposobna da se u kasnijem dobu sama stara o sebi. S tim u vezi, pohvaljene su predložene izmene i dopune koje se odnose na majke dece sa posebnim potrebama kojima će sada biti omogućeno da koriste naknade po dva osnova.

Tokom diskusije, članovi su se osvrnuli i na probleme dece koja su rođena sa invaliditetom. Prepoznato je da briga za decu sa invaliditetom ne završava sa navršenom petom godinom deteta, nego se naprotiv problemi i potrebe za novcem i za lečenjem uvećavaju. Pored toga, uočen je problem koji imaju roditelji dece sa invaliditetom, kada se sa punoletstvom takvog deteta, susreću sa obavezom da moraju da dokazuju starateljstvo, što je komplikovan i skup postupak. S tim u vezi, iznet je predlog da se u sledećim izmenama i dopunama zakona stavi akcenat na obezbeđivanje dodatne pomoći i podrške porodicama koje imaju dete sa invaliditetom.

 Po završetku načelnog pretresa, a na predlog predsednika, Odbor je jednoglasno (13 glasova „za“) odlučio da predloži Narodnoj skupštini da prihvati Predlog zakona o izmenama i dopunama Zakona o finansijskoj podršci porodici sa decom, koji je podnela Vlada u načelu.

 Na predlog predsednika, Odbor jednoglasno (13 glasova „za“) prihvatio da Jelena Mijatović, zamenik predsednika Odbora, bude izvestilac Odbora na sednici Narodne skupštine Republike Srbije.

**Druga tačka dnevnog reda** – R a z n o

U diskusiji su učestvovali: Ivica Dačić, predsednik Odbora, Jelena Mijatović, zamenik predsednika Odbora i Vesna Stambolić, zamenik člana Odbora.

 Predsednik Odbora je, uzimajući u obzir svoje brojne aktivnosti i veliko angažovanje koje iziskuje funkcija predsednika Narodne skupštine, a u cilju efikasnijeg rada Odbora, zamolio Jelenu Mijatović, zamenika predsednika Odbora da inicira i usmerava eventualne dalje aktivnosti Odbora, uz napomenu da je otvoren za sve predloge i sugestije članova i zamenika članova Odbora, uključujući i održavanje sednice van sedišta Narodne skupštine.

U toku diskusije, zamenik predsednika Odbora, je iznela predlog da se održi sastanak predsednika Odbora sa direktorkom UNICEF-a u Republici Srbiji, kao i da se do kraja juna - meseca roditeljstva, a polazeći od primera dobre prakse modela roditeljstva, održi jedna sednica van sedišta Narodne skupštine. Pored navedenog, tokom diskusije je bilo reči i o pitanjima koja su od značajna za rešavanje problema dece obolele od dijabetesa, a polazeći od činjenice da su udruženja koja se bave prevencijom, sprečavanjem i lečenjem dece obolele od dijabetesa u nadležnosti Ministarstva za rad, boračka i socijalna pitanja, a ne direktno Ministarstva zdravlja. S tim u vezi, iznet je predlog da Ministarstvo za brigu o porodici i demografiju pokrene i uključi se u rešavanje pitanja dece obolele od dijabetesa, na taj način što će inicirati i uspostaviti komunikaciju sa Ministarstvom za rad, boračka i socijalna pitanja, kao i Ministarstvom zdravlja, u cilju zajedničkog doprinošenja suzbijanju i usporavanju razvoja i nastanak ove bolesti kod dece.

 Sednica je završena u 10,45 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA PREDSEDNIK ODBORA

 Jelena Đorić Ivica Dačić